CELEX: 52018PC0486
Language: lt
Date: 2018-06-21
Title: Pasiūlymas TARYBOS ĮGYVENDINIMO SPRENDIMAS kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2018 06 21
            COM(2018) 486 final
            2018/0260(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2017 m. lapkričio 13 d.) Vengrija paprašė leisti taikyti priemonę, kuria nukrypstama nuo PVM direktyvos 287 straipsnio ir kuria leidžiama nuo PVM atleisti apmokestinamuosius asmenis, kurių metinė apyvarta neviršija 48 000 EUR.
            
            
               Vadovaudamasi PVM direktyvos 395 straipsnio 2 dalimi, 2018 m. vasario 6 d. raštais Komisija pranešė kitoms valstybėms narėms apie Vengrijos prašymą. 2018 m. vasario 7 d. raštu Komisija pranešė Vengrijai turinti visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remdamosi PVM direktyvos XII antraštinės dalies 1 skyriumi valstybės narės mažosioms įmonėms gali taikyti specialias schemas, be to, jos gali nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 287 straipsnio 12 dalį Vengrija gali atleisti nuo PVM apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą. Vengrija prašo nuo 2019 m. sausio 1 d. padidinti atleidimo nuo PVM ribą nuo 35 000 EUR iki 48 000 EUR. 
            
            
               Remiantis Vengrijos pateikta informacija, padidinus atleidimo nuo PVM ribą nuo 35 000 EUR iki 48 000 EUR, padaugėtų mažųjų įmonių, kurioms galėtų sumažėti administracinė našta ir prievolių vykdymo sąnaudos. Be to, kadangi ši riba būtų suderinta su kitomis pajamų mokesčiui taikomomis ribomis, mažosios įmonės naudotųsi visiškai supaprastinta apmokestinimo tvarka.
            
            
               Pasak Vengrijos, turint omenyje tai, kad augant ekonomikai augimo pajamos nuolat didėjo, padidinti asmeninio atleidimo nuo PVM ribą galėtų būti pagrįsta. 
            
            
               Apmokestinamieji asmenys, kurių apyvarta neviršija ribos, ir toliau turės galimybę užsiregistruoti PVM mokėtojais.
            
            
               Atsižvelgiant į tai, kad Vengrijai leidžiama atleisti nuo PVM apmokestinamuosius asmenis, kurių metinė apyvarta neviršija 35 000 EUR ribos, ir į tai, kad ji iš naujo įvertino padėtį, atrodo priimtina taikyti didesnę ribą. Todėl siūloma leisti Vengrijai padidinti MVĮ atleidimo nuo PVM ribą nuo 35 000 EUR iki 48 000 EUR iki 2021 m. gruodžio 31 d. arba iki datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria būtų iš dalies pakeičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Liuksemburgui
                  2
                buvo leista taikyti 30 000 EUR ribą, Lenkijai
                  3
                ir Estijai
                  4
                – 40 000 EUR ribą, Italijai
                  5
                – 65 000 EUR ribą, Kroatijai
                  6
                – 45 000 EUR ribą, Latvijai
                  7
                – 40 000 EUR ribą, Rumunijai
                  8
                – 88 500 EUR ribą. 
            
            
               Nuo PVM direktyvos nukrypti leidžiančių nuostatų taikymo laikotarpis visada turėtų būti ribotas, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip skelbta PVM veiksmų plane
                  9
                ir 2017 m. Komisijos darbo programoje
                  10
               , neseniai buvo pateiktas Komisijos pasiūlymas dėl MVĮ skirtos schemos
                  11
               .
            
            
               Todėl siūloma leisti taikyti nukrypti leidžiančią priemonę ir iki 2021 m. gruodžio 31 d. arba iki datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria iš dalies pakeičiami Direktyvos 2006/112/EB 281–294 straipsniai, padidinti ribą. 
            
            
               •Suderinamumas su kitomis Sąjungos politikos sritimis
            
            
               Priemonė atitinka su mažosiomis įmonėmis susijusius Sąjungos tikslus, nustatytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  12
               , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas grindžiamas Vengrijos prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo Vengrijai leidžiama nuo 2019 m. sausio 1 d. atleisti nuo PVM apmokestinamuosius asmenis, kurių metinė apyvarta neviršija 48 000 EUR. Asmenims, kurių apmokestinamoji apyvarta neviršija ribos, nereikia registruotis PVM mokėtojais, todėl taikant priemonę sumažės jiems tenkanti administracinė našta, nes jie neprivalės saugoti PVM registrų arba teikti PVM deklaracijų. 
               
            
            
               Pasak Vengrijos, 48 000 EUR ribos nustatymas jokios esminės įtakos pajamų iš PVM surinkimui neturės. Jis paveiktų apie 32 000 apmokestinamųjų asmenų, sudarančių 10 proc. visų apmokestinamųjų asmenų. Jei padidinta riba pasinaudotų visi reikalavimus atitinkantys asmenys, PVM pajamos nežymiai sumažėtų 0,52–0,65 proc.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, kadangi Vengrija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
         
         
            
               5.KITI ELEMENTAI
            
            
               Pasiūlyme numatyta laikino galiojimo sąlyga.
            
            
               2018/0260 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  13
               , ypač į jos 395 straipsnio 1 dalies pirmą pastraipą,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 12 punktą Vengrija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
            
               (2)raštu (jį Komisija užregistravo 2017 m. lapkričio 13 d.) Vengrija paprašė leisti nustatyti specialią priemonę, kuria nukrypstama nuo Direktyvos 2006/112/EB 287 straipsnio 12 punkto, kad galėtų padidinti atleidimo nuo PVM ribą iki 48 000 EUR. Taikant šią specialią priemonę apmokestinamieji asmenys būtų atleidžiami nuo tam tikrų arba visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
            
               (3)didesnė riba taikant Direktyvos 2006/112/EB 281–294 straipsniuose nustatytą specialią smulkaus verslo įmonėms skirtą schemą yra paprastinimo priemonė, nes gali labai sumažinti mažųjų įmonių PVM prievoles;
            
            
               (4)remdamasi Direktyvos 2006/112/EB 395 straipsnio 2 dalimi, Komisija 2018 m. vasario 6 d. raštais pranešė kitoms valstybėms narėms apie Vengrijos prašymą. 2018 m. vasario 7 d. raštu Komisija pranešė Vengrijai turinti visą prašymui įvertinti būtiną informaciją;
            
            
               (5)prašoma nukrypti leidžianti nuostata atitinka 2008 m. birželio 25 d. Komisijos komunikate „Visų pirma galvokime apie mažuosius“. Europos iniciatyva „Small Business Act“
                  14
                nurodytus politikos tikslus;
            
            
               (6)atsižvelgiant į Vengrijos lūkesčius, kad dėl padidintos ribos sumažėtų mažųjų įmonių PVM prievolės, taigi ir joms tenkanti administracinė našta bei prievolių vykdymo sąnaudos, Vengrijai turėtų būti leista taikyti šią specialią priemonę ribotą laiką. Speciali schema mažosioms įmonėms nėra privaloma, todėl apmokestinamieji asmenys toliau turėtų galimybę rinktis įprastines PVM procedūras; 
            
            
               (7)Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiami tie straipsniai ir kuria bus nustatyta data, nuo kurios valstybės narės turi taikyti nacionalines nuostatas, įsigalios anksčiau, nei 2021 m. gruodžio 31 d. baigs galioti nukrypti leidžianti nuostata. Šiuo atveju šis sprendimas turėtų būti nebetaikomas;
            
            
               (8)remiantis Vengrijos pateikta informacija, ribos padidinimas turės tik nedidelį poveikį bendrai Vengrijos galutinio vartojimo etape surenkamų mokesčių pajamų sumai;
            
            
               (9)nukrypti leidžianti nuostata nedaro poveikio Sąjungos nuosaviems ištekliams, gaunamiems iš pridėtinės vertės mokesčio, nes Vengrija apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  15
                6 straipsnį,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 12 punkto, Vengrijai leidžiama nuo PVM atleisti apmokestinamuosius asmenis, kurių metinė apyvarta neviršija 48 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą. 
            
            
               2 straipsnis
            
            
               Šis sprendimas taikomas nuo 2019 m. sausio 1 d. iki ankstesnės iš šių dviejų datų:
            
            
               a)
                     2021 m. gruodžio 31 d.;
            
            
               b)
                     datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos.
            
            
               3 straipsnis
            
            
               Šis sprendimas skirtas Vengrijai. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 47, 2017 2 24, p. 7). 
               
               
                  
                     (3)
                  
                        2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
               
               
                  
                     (4)
                  
                        2017 m. kovo 21 d. Tarybos įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 80, 2017 3 25, p. 33).
               
               
                  
                     (5)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (6)
                  
                        2017 m. rugsėjo 25 d. Tarybos įgyvendinimo sprendimas (ES) 2017/1768, kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 250, 2017 9 28, p. 71).
               
               
                  
                     (7)
                  
                        2017 m. gruodžio 18 d. Tarybos įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 342, 2017 12 21, p. 8).
               
               
                  
                     (8)
                  
                        2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
               
               
                  
                     (9)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 4 7, COM(2016) 148 final.
               
               
                  
                     (10)
                  
                        „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016) 710 final.
               
               
                  
                     (11)
                  
                        Pasiūlymas dėl Tarybos direktyvos, kuria iš dalies keičiamos Direktyvos 2006/112/EB dėl pridėtinės vertės mokesčio bendros sistemos nuostatos, susijusios su specialia mažosioms įmonėms skirta schema, 2018 1 18, COM(2018) 21 final.
               
               
                  
                     (12)
                  
                        2008 m. birželio 25 d. COM(2008) 394.
               
               
                  
                     (13)
                  
                        OL 347, 2006 12 11, p. 1.
               
               
                  
                     (14)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, COM(2008) 394 final. 
               
               
                  
                     (15)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).